‘AH’ฟื้นกำไรกระฉูด เช่าซื้อรถยนต์พุ่งแรง
&nbsp;
19 ส.ค. 2554

โพสต์ทูเดย์ — อุตฯ ยานยนต์แรงจริง AH กำไรพุ่ง 404% ใจถึงปันผลกลางปี 0.26 บาทต่อหุ้น ด้านทิสโก้มั่นใจสินเชื่อกระฉูด ML โต40%
นายเย็บ ซู ชวน ประธานและประธานเจ้าหน้าที่บริหาร บริษัท อาปิโก ไฮเทค (AH) เปิดเผยว่า บริษัทมีกำไรสุทธิงวดไตรมาส 2 ปี 2553 จำนวน 117.21 ล้านบาท คิดเป็นกำไรสุทธิต่อหุ้น 0.52 บาท เพิ่มขึ้น 404.99% จากงวดเดียวกันของปีก่อนที่ขาดทุนสุทธิ 38.43 ล้านบาท ขาดทุนต่อหุ้น 0.17 บาท โดยมีรายได้จากการขาย 3,019.21 ล้านบาท เพิ่มขึ้นกว่า 95% ทั้งนี้คณะกรรมการบริษัทมีมติจ่ายเงินปันผลงวดครึ่งปีแรก 0.26 บาทต่อหุ้น
นายชาตรี จันทรงาม ผู้ช่วยกรรมการผู้จัดการใหญ่การเงินและบริหารความเสี่ยง บริษัท ทิสโก้ไฟแนนเชียลกรุ๊ป (TISCO) เปิดเผยว่า สินเชื่อรวมอยู่ที่ 1.28 แสนล้านบาท เพิ่มขึ้น 8.6% จากช่วงเดียวกันของปีก่อน แบ่งเป็นสินเชื่อเช่าซื้อ 9.6 หมื่นล้านบาท ขยายตัว 5.6% ซึ่งเติบโตตามยอดขายรถยนต์
ทั้งนี้ ครึ่งปีแรกดอกเบี้ยรับสุทธิอยู่ที่ 5.3% ดีขึ้นจากระดับ 4.5% ในงวดเดียวกันของปี 2552 ส่วนครึ่งหลังคาดว่าดอกเบี้ยรับสุทธิจะลดลงเล็กน้อยเพราะดอกเบี้ยเงินฝากในระบบเริ่มปรับตัวขึ้นและรวมทั้งปีจะอยู่เหนือ 5% ได้ ส่วนสินเชื่อในครึ่งปีหลังน่าจะยังดีต่อเนื่องและคาดทั้งปีนี้จะขยายตัวถึงระดับ 17%
บริษัท ไมด้า ลิสซิ่ง (ML) ผู้ประกอบธุรกิจเช่าซื้อรถยนต์ เปิดเผยว่า กำไรสุทธิ 33.11 ล้านบาทในไตรมาส 2 ปีนี้ เพิ่มขึ้น 40.17% จากช่วงเดียวกันปีก่อน และรวมครึ่งแรกปีนี้กำไรสุทธิ 69.08 ล้านบาท เพิ่มขึ้น 92.58% เนื่องจากพอร์ตลูกหนี้ขายเช่าซื้อมีมูลค่าสูงขึ้น และรับรู้รายได้ดอกเบี้ยเช่าซื้อมากขึ้น ขณะที่ขายทรัพย์สินรอการขาย (รถยึด) ขาดทุนลดลง